Josip Pandža: Žao mi je zbog prekida prvenstva, ostat ću u OKK Čelik

Košarkaši savez BiH zbog pandemije korona virusa donio je odluku o završetku svih košarkaških takmičenja u svim kategorijama za ovu sezonu.

Trener OKK Čelik ističe da je prekid svih takmičenja bila jedina moguća odluka zbog sigurnosti cijelog tima.

„Iako smo doživjeli poraz od KK Bosna vremenom smo u igri bili bolji, čak smo vezali sedam pobjeda ali nas je ova situacija sa pandemijom zaustavila“, rekao je Josip Pandža, trener OKK Čelik.

Prekid takmičenja poremetio je planove i plasman u viši rang takmičenja.

„Ideja je bila da tražimo viši rang takmičenja i uz pomoć zdravog kolektiva i publike to možemo ostvariti. Sada čekamo odluku lige da vidimo u kojem smjeru ćemo se dalje kretati“, kazao je Pandža.

Interes i plan ovog kluba u narednom periodu je da igrači napreduju kao i da OKK Čelik vrate u sami vrh bh. košarke.

„Ono što je sigurno je da ću nastaviti saradnju sa Čelikom jer sam zadovoljan kako sa igračima tako i sa cijelim kolektivom te se nadam da će nastavak saradnje biti na obostrano zadovoljstvo“, dodao je Pandža.

Igrači OKK Čelik čekaju momenat kada će ponovo moći trenirati zajedno kako bi narednu sezonu dočekali spremni, a dok to ne bude moguće fizičku spremu održavaju individualnim kućnim treninzima.